ওয়েবে নরসিমাকে আনছেন প্রকাশ

পর্দায় গল্প বলার জন্য বিতর্কিত,সামাজিক এবং রাজনৈতিক বিষয়কেই বেশি পছন্দ করেন পরিচালক প্রকাশ ঝাঁ।সেটা বড়পর্দায় হোক বা ওয়েব সিরিজে। ‘গঙ্গাজল’, ’আরক্ষন’ থেকে রাজনীতি কিংবা হালফিলের ওয়েব সিরিজ ‘আশ্রম’, বারবার সকলকে নাড়া দিয়ে গিয়েছে প্রকাশ ঝাঁর কাজ।এবার নাকি ভারতবর্ষের প্রাক্তন প্রধানমন্ত্রী পি ভি নরসিমা রাওয়ের জীবন নিয়ে একটি ওয়েব সিরিজ তৈরি করতে চলেছেন, এমনটাই জানিয়েছেন পরিচালক।ভারতবর্ষের রাজনৈতিক জগতের অন্যতম আলোচিত নাম পি ভি নরসিমা রাও।তিনি প্রধানমন্ত্রী থাকাকালীন একদিকে যেমন বেশ কিছু ভালো কাজ হয়েছে। তেমনই এই মানুষটিকে নিয়ে বিতর্কও খুব কম কিছু হয়নি।

ভারতবর্ষের কঠিন আর্থিক মন্দার সময়ে উদার অর্থনীতির প্রবেশ ঘটে এই মানুষটির সময়েই।আবার অযোধ্যার বাবরি মসজিদ ধ্বংস থেকে বোম্বে বিষ্ফোরন ,বহু বিতর্কিত ঘটনাও ঘটে গেছে পিভি নরসিমা রাওয়ের শাসনকালেই।পিভি নরসিমা রাওয়ের ব্যক্তিগত জীবন, রাজনৈতিক জীবন এবং তাঁর শাসনকালে ঘটে যাওয়া নানা উল্লেখযোগ্য ঘটনা, সবকিছুই নিজের ওয়েব সিরিজে তুলে ধরবেন পরিচালক প্রকাশ ঝাঁ।সিরিজটির নাম তিনি রেখেছেন ‘হাফ লায়ন’।

হিন্দির পাশাপাশি নানা দক্ষিণী ভাষাতেও সিরিজ দেখার সুযোগ পাবেন সিনেপ্রেমীরা।ইতিমধ্যেই ‘আশ্রম সিজন ২’-এর শ্যুটিং করতে গিয়ে একপ্রস্থ সমস্যায় পড়েছিলেন পরিচালক।সিরিজ বন্ধ করে দেওয়ার দাবি উঠছে নানা মহলে।প্রাক্তন প্রধানমন্ত্রী পি ভি নরসিমা রাও ভারতীয় রাজনীতির অন্যতম বিতর্কিত ব্যক্তিত্ব।তাঁর জীবন নিয়ে ওয়েব সিরিজ তৈরি হলেও যে বিতর্কের কমতি পরবে না তা এখনই বেশ স্পষ্ট।